(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Β΄

Τρίτη 4 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 5ο Δημοτικό Σχολείο Ζωγράφου και το 2ο Γενικό Λύκειο Μοσχάτου, σελ.
3. Ανακοινώνεται η κατάθεση του προσχεδίου του Κρατικού Προϋπολογισμού του έτους 2017, σελ.
4. Ειδική Ημερήσια Διάταξη: Εκλογή δύο κοσμητόρων από την πρώτη σε δύναμη Κοινοβουλευτική Ομάδα, ενός Κοσμήτορα από τη δεύτερη σε δύναμη Κοινοβουλευτική Ομάδα, καθώς και τεσσάρων Γραμματέων από την πρώτη σε δύναμη Κοινοβουλευτική Ομάδα, ενός από τη δεύτερη σε δύναμη Κοινοβουλευτική Ομάδα και ενός από την τρίτη σε δύναμη Κοινοβουλευτική Ομάδα, σελ.
5. Αποχώρηση των Βουλευτών της Χρυσής Αυγής, σελ.
6. Επί διαδικαστικού θέματος, σελ.
7. Ονομαστική μυστική ψηφοφορία επί της Ειδικής Ημερήσιας Διάταξης, σελ.
8. Επιστολικές ψήφοι (σε σφραγισμένο φάκελο) επί της Ειδικής Ημερήσιας Διάταξης, σελ.

Β. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής: Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών: "Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών και διατάξεις εφαρμογής", σελ.

ΠΡΟΕΔΡΟΣ ΒΟΥΤΣΗΣ Ν. , σελ.

ΠΡΟΕΔΡΕΥΩΝ ΚΟΥΡΑΚΗΣ Α. , σελ.

ΟΜΙΛΗΤΕΣ

Επί διαδικαστικού θέματος:
ΒΟΥΤΣΗΣ Ν. , σελ.
ΚΟΥΡΑΚΗΣ Α. , σελ.
ΠΑΠΠΑΣ Χ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Β΄

Τρίτη 4 Οκτωβρίου 2016

Αθήνα, σήμερα στις 4 Οκτωβρίου 2016, ημέρα Τρίτη και ώρα 11.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ειδική ημερήσια διάταξη της Ολομέλειας της Βουλής, με αντικείμενο την εκλογή Κοσμητόρων και Γραμματέων, σύμφωνα με τα άρθρα 6 και 8 του Κανονισμού της Βουλής, να σας ενημερώσω ότι έγινε η κατάθεση του προσχεδίου του κρατικού προϋπολογισμού του έτους 2017.

Σας διαβάζω σχετικά την επιστολή του κ. Τσακαλώτου:

«Σας καταθέτω το προσχέδιο του κρατικού προϋπολογισμού έτους 2017, σύμφωνα με το άρθρο 79 παράγραφος 3 του Συντάγματος και το άρθρο 121 παράγραφοι 2, 3 και 4 του Κανονισμού της Βουλής και παρακαλώ για την εισαγωγή του στη Διαρκή Επιτροπή Οικονομικών Υποθέσεων για συζήτηση».

Το προσχέδιο αναρτήθηκε και στη νομοθετική, για να είναι σε γνώση σας.

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αντικείμενο της σημερινής ειδικής ημερήσιας διάταξης είναι η εκλογή δύο Κοσμητόρων από την πρώτη σε δύναμη Κοινοβουλευτική Ομάδα, ενός Κοσμήτορα από τη δεύτερη σε δύναμη Κοινοβουλευτική Ομάδα, καθώς και τεσσάρων Γραμματέων από την πρώτη σε δύναμη Κοινοβουλευτική Ομάδα, ενός από τη δεύτερη σε δύναμη Κοινοβουλευτική Ομάδα και ενός από την τρίτη σε δύναμη Κοινοβουλευτική Ομάδα.

Σύμφωνα με το άρθρο 8 του Κανονισμού, η εκλογή αυτών των μελών του Προεδρείου γίνεται με διαδοχικές χωριστές ψηφοφορίες. Για την οικονομία του χρόνου, προτείνεται να γίνει μία ανάγνωση του καταλόγου. Η ψηφοφορία γίνεται διά ψηφοδελτίων και είναι μυστική.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικόλαος Βούτσης):** Συνεπώς η Βουλή συνεφώνησε ομοφώνως.

Επομένως με την ομόφωνη απόφαση του Σώματος θα γίνει μία ψηφοφορία με δύο κάλπες.

**ΧΡΗΣΤΟΣ ΠΑΠΠΑΣ:** Κύριε Πρόεδρε, πριν ξεκινήσουμε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, θα δώσουμε τον λόγο στον κ. Παππά να πει κάτι, ακριβώς για να διευκρινίσουμε τον αριθμό των καλπών.

Ορίστε, κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, κυρίες και κύριοι, στη σημερινή διαδικασία για την εκλογή Γραμματέα από το τρίτο κόμμα η Χρυσή Αυγή δεν θα συμμετέχει και δεν θα προτείνει υποψήφιο. Μας λέτε για εκλογή Γραμματέα από το τρίτο κόμμα και είστε έτοιμοι να κάνετε ακριβώς τα ίδια που κάνατε εσείς, αλλά και η προηγούμενη μνημονιακή συγκυβέρνηση, στην περίπτωση εκλογής Αντιπροέδρου του Προεδρείου της Βουλής από τη Χρυσή Αυγή. Είστε σύμφωνοι όλοι σας να στερήσετε από το τρίτο κόμμα ό,τι δικαιούται και να υφαρπάξετε τη θέση με τρόπο εντελώς παράνομο και αντιδεοντολογικό, αλλά και ανήθικο, θα έλεγα. Το έχετε κάνει και πάλι στον πόλεμο που έχετε κηρύξει όλοι εσείς εναντίον του εθνικισμού, του λαού και της πατρίδας.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κύριοι συνάδελφοι, κάντε ησυχία, προκειμένου να ακούσουμε τον εκπρόσωπο της Χρυσής Αυγής.

**ΧΡΗΣΤΟΣ ΠΑΠΠΑΣ:** Αποχωρούμε και δεν θέτουμε όνομα υποψηφίου για δύο επιπλέον σημαντικούς λόγους. Η Χρυσή Αυγή, το κίνημα της εθνικής και λαϊκής αντίστασης, δεν ήρθε να παίξει τον ρόλο του κομπάρσου στην πολιτική ζωή αλλά τον ρόλο του πρωταγωνιστή.

Ήδη η Χρυσή Αυγή στην κοινοβουλευτική διαδικασία αλλά και στη συνείδηση του ελληνικού λαού, έχει πάρει τη θέση της πραγματικής εθνικής αντιπολίτευσης.

Επίσης δεν συμμετέχουμε, διότι πέρα από όλα τα άλλα που μας χωρίζουν, υπάρχει και κάτι σημαντικό, η ειδοποιός διαφορά, θα έλεγα, μεταξύ ημών και υμών, ο εθνικιστής τοποθετεί πάνω από όλα πάνω από οτιδήποτε την τιμή και την πατρίδα, ενώ ο πολιτικάντης Βουλευτής την καρέκλα και το χρήμα.

Συνεπώς, κύριε Πρόεδρε, ευχαριστούμε, αλλά δεν θα πάρουμε! Τι να πω. Βρείτε τα, όπως τα βρίσκετε σαράντα δύο χρόνια τώρα.

Τελειώνω, κύριε Πρόεδρε. Να γνωρίζετε ότι η Χρυσή Αυγή, όχι μόνο δεν συμμετέχει αλλά και δεν συνεργάζεται με τα «τρωκτικά» της εξουσίας, που φτωχοποίησαν τον ελληνικό λαό. Όποιο χρώμα και αν έχουν, γαλάζιο, πράσινο ή ροζ, είμαστε σταθερά ενάντιοι στο τόξο σας, το αντιλαϊκό, μνημονιακό τόξο που βασανίζει και θέτει σε κίνδυνο την πατρίδα και τον λαό.

Εμείς η Χρυσή Αυγή, ο Λαϊκός Σύνδεσμος, το κίνημα της ελευθερίας, θέλουμε την πατρίδα μας πίσω και θα την πάρουμε.

Αποχωρούμε, κύριε Πρόεδρε.

(Στο σημείο αυτό οι Βουλευτές της Χρυσής Αυγής αποχωρούν από την Αίθουσα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, επειδή η τρίτη σε δύναμη Κοινοβουλευτική Ομάδα δεν πρότεινε υποψήφιο για το αξίωμα του Γραμματέα, θα γίνει μια ψηφοφορία σε δύο κάλπες ως ακολούθως:

Η πρώτη κάλπη φέρει την ένδειξη «Κοσμήτορες και Γραμματείς από τον Συνασπισμό Ριζοσπαστικής Αριστεράς».

Η δεύτερη κάλπη φέρει την ένδειξη «Κοσμήτορας και Γραμματέας από τη Νέα Δημοκρατία».

Σας έχουν διανεμηθεί δύο ψηφοδέλτια ως εξής:

Ένα ψηφοδέλτιο με τα ονόματα των προτεινομένων για τα αξιώματα των δύο Κοσμητόρων και των τεσσάρων Γραμματέων από την πρώτη σε δύναμη Κοινοβουλευτική Ομάδα, ένα ψηφοδέλτιο με τα ονόματα των προτεινομένων για τα αξιώματα ενός Κοσμήτορα και ενός Γραμματέα από τη δεύτερη σε δύναμη Κοινοβουλευτική Ομάδα.

Επίσης υπάρχουν και ισάριθμα λευκά ψηφοδέλτια.

Θα γίνει εκφώνηση του καταλόγου και όποιος συνάδελφος ακούει το όνομά του, θα προσέρχεται και θα ρίχνει το ψηφοδέλτιο της προτίμησής του στην αντίστοιχη κάλπη. Εννοείται ότι μπορεί να ρίξει ψηφοδέλτιο, που φέρει τα ονόματα των προτεινομένων συναδέλφων ή λευκό στην αντίστοιχη κάλπη.

Εάν βρεθεί ψηφοδέλτιο σε άλλη κάλπη από αυτή που προορίζεται, θα θεωρηθεί άκυρο.

Καλούνται επί του καταλόγου οι συνάδελφοι κ. Βασίλειος Τσίρκας από τον Συνασπισμό Ριζοσπαστικής Αριστεράς και η κ. Μαρία Αντωνίου από τη Νέα Δημοκρατία.

Καλούνται ως ψηφολέκτες για την πρώτη κάλπη για τα αξιώματα των δύο Κοσμητόρων και των τεσσάρων Γραμματέων από την πρώτη σε δύναμη Κοινοβουλευτική Ομάδα η κ. Ελισσάβετ Σκούφα από τον Συνασπισμό Ριζοσπαστικής Αριστεράς και ο κ. Βασίλειος Γιόγακας από τη Νέα Δημοκρατία.

Καλούνται ως ψηφολέκτες για τη δεύτερη κάλπη για τα αξιώματα του ενός Κοσμήτορα και του ενός Γραμματέως από τη δεύτερη σε δύναμη Κοινοβουλευτική Ομάδα η κ. Παναγιώτα Βράντζα από τον Συνασπισμό Ριζοσπαστικής Αριστεράς και ο κ. Χρήστος Μπουκώρος από την Νέα Δημοκρατία.

Πρόεδροι των εφορευτικών επιτροπών ορίζονται κατά κάλπη οι συνάδελφοι κ. Αικατερίνη Παπανάτσιου για την πρώτη κάλπη και κ. Πέτρος Κωνσταντινέας για τη δεύτερη κάλπη.

Παρακαλώ τους κυρίους ψηφολέκτες και τους προέδρους των εφορευτικών επιτροπών να προσέλθουν στις κάλπες, για να αρχίσει η ψηφοφορία.

Έχει δοθεί μια λίστα των μελών της εξεταστικής επιτροπής «Για τη διερεύνηση της νομιμότητας της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας». Αυτή η λίστα θα προηγηθεί. Θα παρακαλούσα όσους διαβάζουν τον κατάλογο να ξεκινήσουν με αυτή τη λίστα των μελών της επιτροπής, για να ξεκινήσουν και εκείνοι τη διαδικασία τους.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(Κατά τη διάρκεια της ψηφοφορίας την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και δύο εκπαιδευτικοί συνοδοί από το 5ο Δημοτικό Σχολείο Ζωγράφου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, στο σημείο αυτό θα ήθελα να ανακοινώσω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση της Πολυμερούς Συμφωνίας Αρμοδίων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών και διατάξεις εφαρμογής».

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Αναστάσιος Κουράκης):** Υπάρχει κάποιος συνάδελφος που δεν άκουσε το όνομά του; Κανείς.

Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο σφραγισμένες επιστολές συναδέλφων, σύμφωνα με το άρθρο 70Α του Κανονισμού της Βουλής, που βρίσκονται σε αποστολές της Κυβέρνησης ή της Βουλής στο εξωτερικό.

Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Οι επιστολές, οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 11-17)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ-ΔΙΑΛΟΓΗ)

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα έξι μαθητές και μαθήτριες και δύο εκπαιδευτικοί τους, από το 2ο Γενικό Σχολείο Μοσχάτου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας πω ότι είμαστε στο τέλος μιας διαδικασίας ψηφοφορίας, επειδή έχουμε μπει σε μια νέα Σύνοδο της Βουλής, κατά την οποία εκλέγονται ορισμένοι και ορισμένες που ανήκουν σε όργανα της Βουλής, όπως είναι η Γραμματεία, η Κοσμητεία. Σήμερα ψηφίσαμε πριν από λίγο με μυστική ψηφοφορία. Σε λίγο θα ανακοινώσουμε τα αποτελέσματα. Έχει γίνει η καταμέτρηση των ψήφων.

Κρίμα που δεν ήρθατε σε συνήθη ημέρα εργασιών της Βουλής. Όπως ξέρετε, η Βουλή έχει δύο κύρια καθήκοντα. Το ένα είναι η νομοθετική εργασία, κατά την οποία ψηφίζονται οι νόμοι του κράτους και η δεύτερη πολύ ουσιαστική διαδικασία είναι αυτή που ονομάζεται κοινοβουλευτικός έλεγχος, ελέγχουν, δηλαδή, οι Βουλευτές την Κυβέρνηση για τα πεπραγμένα. Αυτό γίνεται με μια ορισμένη διαδικασία, όπου μπορεί ένας Βουλευτής να υποβάλει μια γραπτή ερώτηση, έρχεται ο αντίστοιχος Υπουργός και γίνεται ένας διάλογος στη Βουλή με καθορισμένη διαδικασία.

Επίσης μπορούν να υποβάλουν ομάδα Βουλευτών ερώτηση σε Υπουργούς ή στον Πρωθυπουργό και να γίνεται πιο εκτεταμένη η συζήτηση. Επίσης γίνεται -έξω από την ημερήσια διάταξη που υπάρχει- η συζήτηση των Αρχηγών των κομμάτων. Αυτές είναι λίγο πολύ οι διαδικασίες.

Ελπίζω να σας δούμε σε μία από αυτές τις διαδικασίες, οι οποίες είναι και πιο ουσιαστικές, γιατί σήμερα σας λέω ότι είμαστε στο τέλος και είναι λίγο άχαρο αυτό, το να ακούσετε μόνο την εκφώνηση του αποτελέσματος της ψηφοφορίας που μόλις προηγήθηκε.

Να σας πω, επίσης, ότι οι θέσεις στα έδρανα του Κοινοβουλίου είναι καθορισμένες και δεν κάθεται καθένας όπου να ‘ναι. Υπάρχουν θέσεις καθορισμένες για τα διάφορα κόμματα. Όπως βλέπω εγώ, στα δεξιά μου και στον διπλανό χώρο είναι τα έδρανα της Νέας Δημοκρατίας. Πίσω δεξιά στον τοίχο είναι τα έδρανα της Χρυσής Αυγής. Ο ΣΥΡΙΖΑ καταλαμβάνει τα δύο μπροστινά έδρανα και λίγο προς τα πίσω. Αριστερά είναι τα έδρανα των Βουλευτών του Κομμουνιστικού Κόμματος Ελλάδας. Πιο πίσω είναι τα έδρανα από το Ποτάμι. Δίπλα είναι τα έδρανα της Δημοκρατικής Συμπαράταξης, που είναι η σύμπραξη ΠΑΣΟΚ-ΔΗΜΑΡ, πιο δίπλα είναι των Ανεξαρτήτων Ελλήνων και ακόμα πιο δίπλα είναι της Ένωσης Κεντρώων. Όπως ξέρετε, ο αριθμός των Βουλευτών στην ελληνική Βουλή είναι τριακόσιοι.

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας για την εκλογή των Κοσμητόρων και Γραμματέων του Σώματος.

Ψήφισαν συνολικά 211 συνάδελφοι.

Για το αξίωμα των Κοσμητόρων από την πρώτη σε δύναμη Κοινοβουλευτική Ομάδα έλαβαν:

Ο κ. Αθανάσιος Αθανασίου ψήφους 174, λευκά 31 και άκυρα 6.

(Χειροκροτήματα)

Ο κ. Γεώργιος Πάντζας ψήφους 168, λευκά 37 και άκυρα 6.

(Χειροκροτήματα)

Για το αξίωμα των Γραμματέων από την πρώτη σε δύναμη Κοινοβουλευτική Ομάδα έλαβαν:

Η κ. Αναστασία Γκαρά ψήφους 172, λευκά 33 και άκυρα 6.

(Χειροκροτήματα)

Ο κ. Μάριος Κάτσης ψήφους 170, λευκά 35 και άκυρα 6.

(Χειροκροτήματα)

Ο κ. Ιωάννης Σαρακιώτης ψήφους 171, λευκά 34 και άκυρα 6.

(Χειροκροτήματα)

Ο κ. Γεώργιος Ψυχογιός ψήφους 170, λευκά 35 και άκυρα 6.

(Χειροκροτήματα)

Για το αξίωμα του Κοσμήτορα από τη δεύτερη σε δύναμη Κοινοβουλευτική Ομάδα έλαβε:

Ο κ. Κωνσταντίνος Κουκοδήμος ψήφους 191, λευκά 14 και άκυρα 6.

(Χειροκροτήματα)

Για το αξίωμα του Γραμματέα από τη δεύτερη σε δύναμη Κοινοβουλευτική Ομάδα έλαβε:

Ο κ. Ιωάννης Κεφαλογιάννης ψήφους 191, λευκά 14 και άκυρα 6.

(Χειροκροτήματα)

Επομένως, σύμφωνα με το Σύνταγμα και τον Κανονισμό της Βουλής, εκλέγονται άπαντες οι προταθέντες ως υποψήφιοι για τις θέσεις των Κοσμητόρων και των Γραμματέων.

Θα ήθελα να δώσω συγχαρητήρια στους εκλεγέντες. Καλή δύναμη στα νέα τους καθήκοντα.

Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 12.50΄ λύεται η συνεδρίαση για αύριο, ημέρα Τετάρτη 5 Οκτωβρίου 2016 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**